**Porvoon raatihuone** (ruots. *Borgå rådhus*)on nykyisin museona toimiva raatihuone Porvoossa.

Porvoon raatihuone on Suomen vanhin raatihuonerakennus. Rakennus edustaa hårlemanilaista barokkiklassismia. Se on kaksikerroksinen, muurattu tiilestä ja mansardikattoinen. Rakennuksen perustukset eivät ole alun perinkään kestäneet paksujen rakenteiden painoa ja se on painunut vinoon. Painumaa ei ole oikaistu, koska vinoihin lattioihin on jo sopeuduttu ja painuminenkin on loppunut.

Porvoon museolla on rakennuksessa useita näyttelyitä. Raatihuoneessa olevat pysyvät näyttelyt esittelevät Itä-Uudenmaan historiaa jääkaudelta 1700-luvulle, raatihuonetta, 1800-luvun porvoolaisia, Porvoossa toimineita Suomen taiteen kultakauden taiteilijoita Albert Edelfeltiä, Ville Vallgreniä sekä Johan Knutsonia, Louis Sparren suunnittelemia huonekaluja, Alfred William Finchin keramiikkaa ja Saara Hopean tuotantoa.

Joulurauhan julistus Porvoon raatihuoneen edustalla 24. joulukuuta 2014.
Keskiaikaisen kaupunkiperinteen mukaisesti Porvoossa julistetaan vuosittain joulurauha. Julistus tehdään jouluaattona kello 16 raatihuoneen portailta. Paikallinen soittokunta ja mieskuoro esittävät tilaisuudessa joululauluja.

Historia
--------

Ensimmäinen kirjallinen maininta Porvoon raatihuoneesta on vuodelta 1545 ja toinen vuodelta 1616. Tämä rakennus on sijainnut torin pohjoislaidalla. Se pääsi huonokuntoiseksi ja sen tilalle rakennettiin uusi raatihuone vuonna 1666. Palovakuutustietojen perusteella nykyisen raatihuoneen paikalla sijaitsi aiemmin kaksikerroksinen asuintalo talousrakennuksineen. Suurin osa Porvoon rakennuksista tuhoutui vuoden 1760 palossa. Palon jälkeen suosittiin paloturvallisuuden ja edustavuuden vuoksi kivitaloja, jollaisia haluttiin etenkin torin ympärille.

Nykyisen raatihuoneen pääurakoitsija oli Porvoon pormestari Gabriel Hagert, joka sai valtiopäiviltä rahallista avustusta ja Uudenmaan prikaatilta sata miestä rakennustöihin. Rakennuksen suunnitteli rakennusmestari Gotthard Flensborg. Se on rakennettu vuosien 1762 ja 1764 välisenä aikana ja muurattiin pääosin vuosina 1763–1764. Raatihuone otettiin käyttöön viimeistään syksyllä 1764. Sen puinen kellotorni valmistui vuonna 1771.

Raatihuoneella pidettiin vuoden 1809 Porvoon valtiopäivien istuntoja. Toisessa kerroksessa kokoontui kaksi säätyä, aatelisto isossa salissa ja porvaristo pienessä salissa.

Raatihuoneella on toiminut kaupungin hallinto, maistraatti, raati ja järjestyslaitos. 1800-luvulla raatihuoneella toimi myös ortodoksinen Alek­san­te­ri Ne­va­lai­sen kirk­ko. Kaupunki käytti taloa 1880-luvulle asti. Käytön päätyttyä rakennus aiottiin purkaa, mutta se säilytettiin kuitenkin. Vastaperustettu Porvoon museoyhdistys ry pelasti talon ja aloitti siinä museotoiminnan 1896.

Raatihuoneseen tehtiin valtiopäivien 200-vuotisjuhliin 2009 peruskorjaus, jonka pääsuunnittelija oli arkkitehti Vilhelm Helander. Välipohjien kantavuutta parannettiin ja lahovikoja korjattiin myös tornissa. Rakennuksen ainoan porrashuoneen paloturvallisuutta parannettiin, jonka jälkeen ullakkokerroskin saatiin museon käyttöön. Sisätiloissa tehtiin mittavia konservointimaalauksia ja ulkorappaus sai uuden pinnan ja kalkkimaalin. Suurimmassa osaa rakennusta on painovoimainen ilmanvaihto, ullakkokerroksessa ja kellarin WC-tiloissa ilmanvaihto on koneellinen.

Lähteet
-------

1. 1 2  Näyttelyt Porvoon museo.  Arkistoitu 30.6.2022. Viitattu 1.8.2019.
2. 1 2 3  Vanha Porvoo (Valtakunnallisesti merkittävät kulttuurihistorialliset ympäristöt 1993 -luettelo) Museovirasto. Viitattu 1.8.2019.
3. 1 2 3  Vanha Porvoo ja Porvoon linnamäki *Valtakunnallisesti merkittävät rakennetut kulttuuriympäristöt RKY*.  22.12.2009. Museovirasto. Viitattu 1.8.2019.
4. 1 2 3 4  Peltoranta, Jari: Porvoon vanhan raatihuoneen peruskorjaus: Rakennustaiteen historiaa ja Suomen valtion historiaa saman katon alla.  *Projektiuutiset*, 2009, nro 3.  RPT Docu Oy. Artikkelin verkkoversio. Viitattu 2.8.2019.
5. ↑  Joulurauha Porvoon kaupunki. Viitattu 2.8.2019.
6. 1 2 3  Koivisto, Andreas: Porvoon Raatihuoneen arkeologinen kaivaus ja salaojakaivantojen dokumentointi vuonna 2008 (PDF) (Sivu 7)  2008. Museovirasto. Viitattu 3.8.2019.
7. ↑  Valtiopäivärakennukset 200 vuotta sitten – ja nykyään Porvoon kaupunki. Viitattu 1.8.2019.
8. 1 2 3  Rakennukset Porvoon museo.  Arkistoitu 4.11.2021. Viitattu 2.8.2019.
9. ↑  Wahlström, Marko: Iloinen ja rytmikäs kellojen soitto kutsuu pääsiäiseen – Porvoon ortodoksikirkko täyttää tänä vuonna 30 vuotta  19.4.2019. Itäväylä. Viitattu 2.8.2019.
10. ↑  Tuominen, Hannu: Porvoon vanhakaupunki ja raatihuone – Porvoo Matkalla kotimaassa.  Arkistoitu 2.8.2019. Viitattu 3.8.2019.

Aiheesta muualla
----------------

* Kuvia tai muita tiedostoja aiheesta **Porvoon raatihuone** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Vanha raatihuone (Q5493546)ohje |
| --- |
|  |
| esiintymä kohteesta | raatihuone, museo |
|  |
| valtio | Suomi |
|  |
| sijaitsee hallinnollisessa yksikössä | Porvoo |
|  |
| katuosoite | Jokikatu 45, 06100 Porvoo, Ågatan 45, 06100 Borgå |
|  |
| koordinaatit | 60°23′43″N 25°39′29″E﻿ / ﻿60.39519°N 25.65806°E﻿ / 60.39519; 25.65806 |
|  |
|  |

 |